O'zbekistonda 18 may kuni muzeylarga kirish bepul bo'ladi

O'zbekiston Davlat san'at muzeyida xalqaro muzeylar kuni munosabati bilan ochilish marosimi bo'lib o'tdi. Marosim davomida muzeylarga 18 may kuni kirish bepul bo'lishi ma'lum qilindi. Bu haqda “Bugun.uz” maxsus muxbiri xabar berdi.
Tadbirda bosh vazir o'rinbosari, turizm va ma'daniy meros vaziri Aziz Abduhakimov ham ishtirok etdi. Muzeylar hafta davomida soat 21:00 va 22:00 gacha ishlaydi. Bu Madaniy meros agentligiga qarashli 7 ta muzey-qo'riqxonaning 124 ta muzeyiga taalluqli hisoblanadi.
“Biz muzey chellendjeni ishga tushirdik, unda fuqarolar muzeyga tashrif buyurib, #familymuseumday va #oilaviymuzeydamiz xeshteglari bilan ijtimoiy tarmoqlarda post joylashi mumkin. Posti eng ko'p ko'rish, sharh, layk to'plagan foydalanuvchilar Madaniy meros agentligining mukofotlariga ega bo'ladi”, — deya tushuntirgan agentlik matbuot kotibi Mohinur Imamova.
Ta'kidlanishicha, Registon, Ichan-qal'a, Ark qal'asi mamlakatning eng mashhur muzeylari hisoblanadi. Toshkentda – O'zbekiston san'at muzeyi va O'zbekiston tarixi muzeyi mavjud.
Avvalroq O'zbekistonda 122 ta muzey salohiyatidan foydalanilmayotgani ta'kidlangandi. Shuningdek, Ichan qal'a muzeyidagi 101 ta noyob ashyo soxta ekani ma'lum bo'lgan.